"अहाँ सबकेँ बूझल हएत जे आइ गाँधी जयन्ती छै । " मंचक बीचमे लागल माइक द्वारा अपन आवाजकेँ पसारैत नेता जी कहि रहल छलाह "गाँधी जी बड पैघ नेता छलथि । भारत-पाकिस्तान लेल बड संघर्ष केलनि । " फेर बातकेँ सुधारैत " भारत लेल गोली धरि सहलनि । हमरा सबकेँ हुनक आदर्शपर चलबाक चाही । ओ बड नीक गप कहि गेल छथि जे सत्य आ अहिंसाकेँ अपनाबै जाउ । "
एते सुनि एकटा जनता बैसले-बैसले नेता जीकेँ सुनेलकनि "अहाँ तँ सदिखन झूठे बाजै छी । भोंट लेल बुथ लूटि हींसा करै छी । भारत लेल तँ छोड़ू एकटा जिला लेल कमसँ कम थापड़ो नै खाइ छी, गोली तँ दूरक गप भेल। मंच भेटलापर खाली हवा-हवाइ छोड़ैत रहै छी । "एते सुनिते नेता जी हड़बड़ा गेलाह आ " आब बात खतम करै छी । अन्तमे जय गाँधी, जय भारत । " कहि गद्देदार कुर्सीपर बैस गेलाह । 